George-pa wen Ford Kuga | George Herald
George-pa wen Ford Kuga
Thursday, 04 February 2016, 07:00
Vernice Botha van Eden Meander Lifestyle Centre wens vir Kobus Rautenbach en sy drie kinders, Tameka (12), Bruce (11) en Sebastian (8) geluk. Foto: Alida de BeerSien 'n video van Kobus toe sy naam getrek is by www.georgeherald.com.
GEORGE NUUS - 'n Enkelpa van George, Kobus Rautenbach, het Saterdag met die splinternuwe 1.6l Ford Kuga weggery wat op die spel was in 'n promosie wat deur Eden Meander Lifestyle Centre aangebied is.
Toe sy naam tussen duisende ander inskrywings getrek is, was Rautenbach se eerste reaksie een van totale ongeloof. Daar is 'n aanvanklike trekking van 100 name gedoen wat deur Lumenrock geoudit is voordat die wenner se naam getrek kon word.
Die persoon wie se naam eerste getrek is, was nie teenwoordig nie. Ná drie probeerslae om hom telefonies te bereik, is daar ingevolge die kompetisiereëls 'n tweede trekking gedoen, en Rautenbach was die gelukkige wenner. Gevra wat hy eerste met die splinternuwe ryding gaan doen, was sy antwoord.
"Ek gaan 'n draai deur die dorp ry met my kinders."
Hy het aan die George Herald gesê sy huidige ryding is 'n maatskappybakkie en hy is baie opgewonde om 'n eie vervoermiddel vir hom en sy gesin te hê. "Ek bewe so groot soos ek is."
Die kompetisie is geloods ná die opening van die sentrum in November verlede jaar. Klante van Checkers Hyper wat 'n minimumbedrag spandeer het, kon inskryf deur hul inkopiestrokies in die Kuga se kajuit te gooi.
Jacques Arend van Radio Algoa was die seremoniemeester vir die geleentheid.
Kyk na 'n video hier onder.
Kobus Rautenbach met sy bos blomme wat saam met die Ford Kuga oorhandig is. By hom is van links: Ruan Scholtz (Lumenrock), Jacques Arend (aanbieder van Radio Algoa), Vernice Botha (Eden Meander), Japie Steyl (Imperial Ford), kunstenaar Joe Foster en Maggie Avery (sentrumbestuurder by Eden Meander).